En pilot fra Sæby Flyveklub var fredag på vej fra Holstebro til Sæby i sit Ultra Light propelfly, da han pludselig fik motorproblemer. Piloten måtte nødlande på en mark ved Rørholt nær Dronninglund. Piloten slap heldigvis uskadt fra episoden, men flyet har set bedre dage. Det fortæller Mariann Ettrup, der bor lige ved den mark, hvor piloten landede. Mariann Ettrup fra Rørholt så pludselig flyet ligge på marken fredag eftermiddag, og skyndte sig derud. -  Man tænker lige det værste, det ligger jo på hovedet, så hvad venter der lige en. Men han stod ved siden af flyvet. Han er rystet, det er logisk, men der er ikke sket noget fysisk med ham, fortæller Mariann Ettrup til TV2 Nord. Da piloten var i gang med nødlandingen blev flyets ene hovedhjul viklet ind i et hegn, og derfor endte det på hovedet. Det er tvivlsom om flyvet kommer til at flyve igen. - Det er flækket i vingerne. Han fløj igennem en hegn, som gjorde at han gik på næsen, siger Mariann Ettrup. Det har ikke været muligt at tale med piloten fra Sæby Flyveklub. Ifølge Helge Hald, der er bestyrelsesmedlem i Dansk UL-flyver Union, så sker det en til to gange om året i Danmark, at et ultraletvægtsfly må nødlande. - De fleste gange lander vi bare på en mark, og så kan vi hente flyveren hjem på en trækvogn. Eller reparere den ude på en marken, siger Helge Hald. - Men her ramte han et hegn, som man ikke kan se fra luften. Det ene hovedhjul får fat i hegnet, og så er det at han ryger om på hovedet, fortsætter Helge Hald. Piloten var efter ulykken en tur på skadestuen for at blive tilset, men han er altså uskadt. Han var alene i flyet. Det er uvist, hvorfor motorproblemerne opstod. Det skal en havarikommission nu i gang med at undersøge. - Vi fik ringet til nogen i Sæby Flyveklub, som kunne komme og trække flyet op. Det er de i gang med lige nu, fortæller Mariann Ettrup. Der er cirka 150 person i Nordjylland, der flyver Ultra Light fly på hobbyplan.

Opsummering:
Fredag måtte en pilot nødlande på en mark ved Dronninglund.